René Skau Björnsson (S), 2002-11-12:
I Socialdemokratiets vision for fremtidens velfærdspolitik, er en velfungerende by- og boligpolitik en af søjlerne.
Det bør betragtes som en menneskeret at have en ordentlig bolig.
Tryghed, frihed og effektivitet er nøgleordene.
Alle skal have den tryghed, at de uanset sociale omstændigheder kan bo i en god bolig i et godt boligområde som rammen om et trygt liv.
Samtidig skal den enkelte have frihed til at vælge den bolig, der passer bedst i de forskellige livsfaser, ligesom det er afgørende, at boligmarkedet bliver langt mere effektivt, så den enkelte og samfundet kan få mere for pengene.
Derfor er vi dels optaget af at få skabt en bred vifte
af forskellige typer af boliger
, ligesom det dels er væsentligt for os at sikre, at den bestående boligmasse bliver renoveret og byfornyet, så også de boliger stadig er tidssvarende.
Det er vigtigt for os, at der sættes meget mere ind på, at boligpolitikken følges op med en aktiv bypolitik, hvor det boligsociale ansvar bliver en fælles opgave.
Det er intet mindre end det enkelte menneskes trivsel, det drejer sig om.
Boligaftalen, som vi har til debat her i dag, er ikke et udtryk for Socialdemokratiets boligpolitiske visioner.
Der er meget, som ikke opfyldes med denne her aftale.
Der er brug for en meget mere målrettet indsats.
Omvendt er vi enige i, at der skal sættes fokus på at få bygget flere boliger.
Vi er enige i målet om i de kommende 5 år at få påbegyndt over 20.000 nye boliger årlig.
Tilsvarende mener vi, at de ændringer, vi har fået med, klart har forbedret aftalen, og vi sidder med ved bordet, når nye forhandlinger kommer.
Boliger, som skal være til at betale for den almindelige dansker.
Forslaget her er den del, der vedrører byggeriet af private udlejningsboliger.
Det var den socialdemokratisk ledede regering, der sidste efterår fik sat temaet på den boligpolitiske dagsorden.
Det var tydeligt for enhver, at der var og stadig er behov for at få gang i byggeriet af private udlejningsboliger.
Den gamle regering havde et forslag på bordet, som på grund af valget ikke blev gennemført, og nu har vi så forhandlet en aftale på plads med den nuværende regering.
For os har det været afgørende, at de private udlejningsboliger skal have en husleje, der er til at betale, og at der derfor er en øvre grænse for anskaffelsessummen.
Det lå i det gamle forslag, og det er også med her, og vi håber, at det ender med boliger, der er til at betale sig fra.
Ligeledes er vi glade for, at der er begrænsninger i huslejestigningerne, og at man skal vælge, om man vil have en regulering ved prisniveauet, eller man vil vælge en såkaldt trappeleje. Det har også været afgørende for os, at det ikke skal være den rene guldgrube for bygherrerne på skatteydernes regning.
Vi forventer, at der bliver bygget det aftalte antal boliger inden for den økonomiske ramme, som er givet.
Det vil vi selvfølgelig følge meget tæt gennem de næste år, derfor er det også positivt, at det ikke længere bliver muligt at sælge enkelte lejligheder efter 20 år, ligesom det er blevet fastslået, at hele ordningen kører i en forsøgsperiode på 5 år.
Der er så også noget, vi ikke har fået med.
I forslaget mangler helt klart en målsætning om, at også de boliger, vi taler om her, som jo får et betydeligt statstilskud, også skal tage deres del af det sociale ansvar. Vi havde gerne set, at kommunerne fik anvisningsret til nye private lejligheder ligesom i andre former for støttet byggeri.
Det lå i den gamle regerings forslag, hvor flere pensionsinstitutter var positive over for den idé.
Det er derfor synd og skam, at det ikke er en del af denne her aftale, men det kan jo komme senere.
Med lovforslaget gives også mulighed for fri husleje ved indretning af tagboliger i private udlejningsejendomme.
I Socialdemokratiet er vi positivt indstillet over for ideen med at udnytte tagetagen til boliger dér, hvor et flertal af lejere synes, det er en god idé.
Vi forventer samtidig, at kommunerne sikrer, at bygningsreglementet overholdes, og at man så vidt muligt ikke giver dispensation fra bestemmelserne om tilgængelighed.
For os er det af stor betydning, at vi fortsætter indsatsen for tilgængelige byer, hvor vi ikke udelukker mennesker med handicap.
Der kan selvfølgelig være enkelte steder, hvor det er helt umuligt, men dispensationer bør være undtagelsen frem for reglen.
Det håber vi også ministeren er enig i.
Med disse bemærkninger støtter Socialdemokratiet lovforslaget.